**IZVJEŠĆE O RADU NAČELNIKA**

**OPĆINE VINICA**

**ZA RAZDOBLJE**

**04.06.- 31.12.2021.**

Na temelju članka 35.b stavak 1.Zakona o lokalnoj i područnoj (regionalnoj) samoupravi („Narodne novine“ broj 33/01, 60/01.- vjerodostojno tumačenje, 129/05, 109/07, 125/08. 36/09., 144/12., 19/13., 137/15., 123/17. 98/19. i 144/20.), članka 48. stavak 1.Statuta Općine Vinica („Službeni vjesnik Varaždinske županije“ broj 30/20. I 09/21.) te članka 24. Poslovnika Općine Vinica („Službeni vjesnik Varaždinske županije“ broj 57/09.,11/13.,60/13. i 109/21.) podnosim Općinskom vijeću Općine Vinica

**IZVJEŠĆE O RADU**

**ZA RAZDOBLJE OD 04.06. DO 31.12.2021.GODINE**

 Temeljem Konačnih rezultata Drugog kruga glasovanja za izbor Općinskog načelnika održanih u svibnju ove godine, dana 04.lipnja. počeo sam obavljati dužnost Općinskog načelnika, a obzirom na druge profesionalne obveze, odlučio sam da ću dužnost načelnika obavljati volonterski, bez zasnivanja radnog odnosa.

 U obavljanju izvršne vlasti temeljene na članku 46. Statuta Načelnik Općine priprema i predlaže opće akte te je tako u navedenom razdoblju na raspravu i usvajanje upućen 41 prijedlog općih akata koje je Općinsko Vijeće usvojilo, a posebno me raduje da je Općinsko

Vijeće jednoglasno podržalo Proračun Općine Vinica za 2022. godinu. Slijedom zakona donio sam Provedbeni plan za razdoblje od 2021-2025. Godine.

 Uz redovne aktivnosti vezane uz zakonske obveze, u proteklom razdoblju radilo se na prijavama projekata na više natječaja i poziva kao i praćenju projekata u tijeku :

* Nastavak radova rekonstrukcije, sanacije i prenamjene Kurije Patačić u javno-poslovnu zgradu vrijednosti – Faza X vrijednosti 273.396,38 kn koje je radove Ministarstvo kulture sufinanciralo sa 150.000,00 kn
* Nastavak rekonstrukcije Vatrogasnog doma u Vinici ukupne vrijednosti 2,1 milijuna kuna za koji su 2020. godine izvedeni radovi vrijednosti 1.247.821,13 kn uz sufinanciranje Ministarstva regionalnog razvoja i fondova Europske unije sa 750.000,00 kn. Prošle su godine izvedeni radovi vrijednosti 469.043,23 kn, uz sudjelovanje Ministarstva regionalnog razvoja i fondova europske unije sa 400.000,00 kn. Zbog potrebe za izvedbu nekih novih zahvata, radovi rekonstrukcije doma bili su jedno vrijeme obustavljeni, ali nastavljeni su u mjesecu studenom.
* Kroz Program modernizacije i sanacije nerazvrstanih cesta u 2021. godini ukupne vrijednosti 444.686,00 kn sufinancirani su od Ministarstva prostornoga uređenja , graditeljstva i državne imovine sa 117.000,00 kn, u cijelosti je dionica kroz Donji Slatnjak presvučena novim slojem asfalta, a privode se kraju radovi izvedbe oborinske odvodnje u Vinogradskoj ulici u Donjem Vratnu.
* U Gornjem Ladanju dovršeni su radovi energetske obnove Društvenog doma vrijednosti 497.520,14 kn, a DVD Gornje Ladanje je u obnovljenom prostoru svečano obilježilo 60 godišnjicu neprekidnog djelovanja

U proteklom su se razdoblju intenzivirali radovi aglomeracije odnosno odvodnje otpadnih voda pri čemu sam se susretao sa nizom problema koje sam pokušavao riješiti sa odgovornim osobama te predstavnicima VARKOM-a, TEGRE, kao izvođačem radova te stručnim nadzorom. U tom su intervalu zbog problema prilikom izvođenju radova aglomeracije te održana 4 sastanka u Varkomu te 3 sastanka u Općini Vinica.

Vezano uz projekt Izgradnje širokopojasnog interneta, do kraja prošle godine sudjelovao sam na 5 sastanaka i koordinacija.

Nastavno na odluku Općinskog vijeća o ulasku Općine Vinica u obuhvat većeg urbanog područja Grada Varaždina (ITU) prisustvovao sam na više sastanaka u Gradu Varaždinu.

Obzirom da su počeli radovi na uređenju dvorca Opeka, bila je pripremljena i održana prezentacija za naše vijećnike kao i predstavnike susjednih općina o projektu Centra kompetentnosti Arboretum Opeka.

U proteklom sam razdoblju održao 4 sastanka sa županom i sudjelovao na više koordinacija načelnika te na 8 svečanih sjednica ostalih svečanosti susjednih općina. Zbog rješavanja vlasništva nad Lovačkim domom bio sam na sastanku u Ministarstvu prostornog uređenja, graditeljstva i državne imovine.

 Obzirom na pandemiju bolesti izazvane koronavirusom te potrebnu primjenu epidemioloških mjera zaštite mnoge su planirane aktivnosti odgođene, iako smo uspjeli održati predstavu Kerekesh teatra u sklopu Tjedna smijeha, koncerte Hrvatskog komornog orkestra, ENDeM kvarteta i Zagreb brass quinteta, koncert u sklopu Varaždinskih baroknih večeri, sportske susrete u Gornjem Ladanju,odbojkaški i košarkaški turnir, pješački pohod „3. Dan otvorenih podruma“, pješački pohod „Ususret prvom danu zime“, podnevni doček nove godine i sl. Općina Vinica bila je domaćin i Međuopćinskom natjecanju vatrogasaca i vatrogasne mladeži.

 U skladu s planiranim sredstvima u proračunu, građanima su isplaćivane odgovarajuće potpore (potpore za novorođenčad, potpore umirovljenicima za Božić, sufinanciranje prijevoza za učenike srednjih škola, potpore studentima). Već tradicionalno, za sve učenike koji su svih 8 razreda OŠ prošli s odličnim uspjehom te za učenike koji su osvojili značajne rezultate na natjecanjima te njihove mentore, osigurane su prigodne nagrade. Povodom blagdana Sv. Nikole pripremljeni su i podijeljeni prigodni pokloni za svu djecu do 4. razreda Osnovne škole.

 Osigurane su i redovne potpore u poljoprivredi poput potpora za osiguranje usjeva i trajnih nasada, potpora za okrupnjavanje poljoprivrednog zemljišta, nabavu voćnih i loznih sadnica.

 U proteklom su razdoblju redovno sufinancirani troškovi predškolskog odgoja odnosno zbrinjavanja djece u dječjim vrtićima te svih dodatnih potreba Dječjeg vrtića Vinica u vlasništvu Općine.

 Kao načelnik općine, surađivao sam sa svim udrugama, vatrogasnim i športskim društvima koje se financiraju iz Proračuna Općine.

 Uloženo je dosta truda kako bi se obzirom na uvedene mjere sprečavanja širenja koronavirusa proračun izvršavao u skladu s planiranim te kako bi se uspjele realizirati planirane aktivnosti i podmiriti sve obveze. Izvršavanje proračuna redovito je praćeno, te su poduzimane mjere radi prisilne naplate prihoda Općine Vinica.

 NAČELNIK OPĆINE VINICA

 Dr.sc. Branimir Štimec, prof.